**КОМЕНТАРИ НА МАКЕДОНСКА БЕРЗА АД СКОПЈЕ НА**

**НАЦРТ-ЗАКОНОТ ЗА ПРОСПЕКТ И ОБВРСКИ ЗА ТРАНСПАРЕНТНОСТ**

Во врска со текстот на Нацрт-Законот за проспекти и транспарентност објавен на електронската платформа ЕНЕР (www.ener.gov.mk), Македонска Берза АД Скопје ги дава следните коментари:

* Во **член 24**, кој што се однесува на исклучоците за објава на проспект, предлагаме да се предвиде нов став 3 во кој ќе се регулира исклучок од објава на проспект за јавни понуди каде како издавач се јавува друштво – мало и средно претпријатие кое е/ќе биде примено на тргување на МПТ Растечки пазар. Согласно Регулативата бр.2017/1129 за проспектот, земјите членки имаат можност да предвидат исклучоци од обврската за објава на проспект за понуди чијшто износ се движи во распон од 1.000.000 до 8.000.000 евра, притоа потребно е да обезбедат соодветно ниво на заштита на домашните инвеститори и да пропишат дополнителни барања за транспарентност коишто нема да претставуваат преголемо оптоварување за издавачите. Во контекст на предвиденото во Регулативата 2017/1129,, на пример, во Хрватска (член 409 од Хрватскиот закон) и Бугарија (член 89в од Бугарскиот закон) се предвидени исклучоци од објавата на проспект за понуди чијшто износ не надминува 8.000.000 евра, при што издавачите имаат обврска да објават документ со пропишани информации од регулаторот во Хрватска, односно од операторот на МПТ во Бугарија. Со оглед на тоа што МПТ Растечки пазар како решение е предвидено во новиот Закон за финансиски инструменти, предлагаме во овој закон да се даде еден вид на олеснување за овие издавачи и на тој начин да се стимулираат истите да прибираат средства преку пазарот на капитал. Секако, износот на вака прибраните средства соодветно треба да се прилагоди за нашето окружување.
* Во однос на текстот на **член 71, став 5**, треба да се имаат предвид интегралните забелешки кои ги даваме во врска со податоците од друштвата кои ќе се тргуваат на МТП пропишани во Нацрт-Законот за финансиски инструменти, бидејќи при непостоење на одредбите од моменталниот член 166-б од Законот за трговски друштва останува отворено прашањето на приемот на хартии од вредност од издавачи на МТП, особено во случај на барање за прием од страна на друго лице, а не од страна на самиот издавач.
* Во **член 87, став 1**, зборовите „пазарниот оператор“ да се избришат или да се наведе обврска за известување на јавноста.
* Во **член 113, став 11**, зборот „извршило“ да се замени со зборот „побарало“ и во третиот ред од ставот да се избрише сврзникот „и“, со што ќе се прецизира дека обврската за објавување на информации согласно овој член целосно паѓаат на лицето кое побрало прием на хартиите од вредност без согласност на издавачот.
* Во **член 119, став 2**, алинеја е, се наведува терминот „интерно порамнување“, кој не е дефиниран поим.
* Во врска со **член 133, став 2**, не е најјасно дали листата на друштвата од Регистарот и понатаму ќе се води некаде, какви обврски ќе имаат друштвата кои моментално се водат во Регистарот, преку кои канали ќе ги исполнуваат обврските за транспарентност и дали постои краен рок за овие обврски.
* Во врска со **почетокот на примена** на Законот за проспект и обврски за транспарентност, сметаме дека почетокот на примена на овој Закон треба да биде усогласен со почетокот на примена на Законот за финансиски инструменти и од него произлегувачките подзаконски акти, така што ќе се предвидат соодветни преодни одредби во Законот за проспекти и обврски за транспарентност.

**МАКЕДОНСКА БЕРЗА АД СКОПЈЕ**